KOMISIJOS REGLAMENTAS (ES) 2023/173

2023 m. sausio 26 d.

kuriuo dėl didžiausios leidžiamosios 1-metil-3-(trifluormetil)-1H-pirazol-4-karboksamido (PAM), cikloksidimo, ciflumetofeno, ciflutrino, metobromurono ir pentiopirado liekanų koncentracijos tam tikruose produktuose ar ant jų iš dalies keičiami Europos Parlamento ir Tarybos reglamento (EB) Nr. 396/2005 II ir III priedai

(Tekstas svarbus EEE)

EUROPOS KOMISIJA,

atsižvelgdama į Sutartį dėl Europos Sąjungos veikimo,

atsižvelgdama į 2005 m. vasario 23 d. Europos Parlamento ir Tarybos reglamentą (EB) Nr. 396/2005 dėl didžiausių pesticidų likučių kiekių augalinės ir gyvūninės kilmės maiste ir pašaruose ar ant jų ir iš dalies keičiantį Tarybos direktyvą 91/414/EEB (1), ypač į jo 14 straipsnio 1 dalies a punktą ir 49 straipsnio 2 dalį,

kadangi:

(1) didžiausia leidžiamoji cikloksidimo, ciflumetofeno ir pentiopirado liekanų koncentracija (toliau – DLK) nustatyta Reglamento (EB) Nr. 396/2005 III priedo A dalyje. Ciflutrino DLK nustatyta to reglamento II ir III prieduose. Konkreti 1-metil-3-(trifluormetil)-1H-pirazol-4-karboksamido (PAM) ir metobromurono DLK Reglamente (EB) Nr. 396/2005 nenustatyta, o kadangi šios veikliosios medžiagos neįtrauktos į to reglamento IV priedą, joms taikoma to reglamento 18 straipsnio 1 dalies b punkte nustatyta numatytoji vertė – 0,01 mg/kg;

(2) pagal Reglamento (EB) Nr. 396/2005 (2) 12 straipsnio 1 dalį Europos maisto saugos tarnyba (toliau – Tarnyba) pateikė pagrįstą nuomonę dėl nustatytos beta ciflutrino ir ciflutrino DLK. Savo pagrįstoje nuomonėje Tarnyba patvirtino liekanų apibrėžtį – „ciflutrinas, įskaitant kitus jo izomerų mišinius (izomerų suma)“. Kadangi beta ciflutrinas yra toks ciflutrino izomeras, nustatyta ciflutrino DLK taip pat apima beta ciflutriną. Abi medžiagos jau nebėra ES patvirtintos kaip augalų apsaugos produktams gaminti naudojamos veikliosios medžiagos. Todėl Tarnyba įvertino DLK vertes, pagrįstas augalų apsaugos produktų naudojimu ne ES (kaip antai šiuo metu nustatytąsias Codex Alimentarius komisijos (kodekso didžiausios leidžiamosios liekanų koncentracijos (CXL) vertes), ir valstybių narių nurodytais leidžiamaisiais importo nuokrypiais. Tarnyba taip pat atsižvelgė į leidžiamą ciflutrino naudojimą galvijams ir avims skirtiems veterinariniams vaistams gaminti ir į Europos Parlamento ir Tarybos reglamente (ES) Nr. 470/2009 (3) nustatytą DLK. Tarnyba rekomendavo sumažinti obuoliams, kriaušėms, bulvėms, paprikoms, gūžiniams kopūstams, vaisių prieskoniams, šaknims ir šakniastiebiams prieskoniams, kiaulėms (raumenims, kepenims, inkstams), galvijams (raumenims, kepenims, inkstams), avims (raumenims, kepenims, inkstams), ožkoms (raumenims, kepenims, inkstams), arklinių šeimos gyvūnams (raumenims, kepenims, inkstams), naminiams paukščiams (raumenims, riebalams, kepenims), kumelių pienui ir paukščių kiaušiniams nustatytą DLK. Tarnyba rekomendavo padidinti greipfrutų, apelsinų, citrinų, žaliųjų citrinų, mandarinų, pomidorų, baklažanų, rapsų sėklų ir vilnamedžių sėklų DLK. Be to, Tarnyba rekomendavo palikti DLK, nustatytą sojoms, riebalams (kiaulių, galvijų, avių, ožkų, arklinių šeimos gyvūnų) ir pienui (galvijų, avių ir ožkų), dėl kurių Tarnybai buvo pateikta pakankamai patvirtinamųjų duomenų apie gerą žemės ūkio praktiką, kuriuos Tarnyba įvertino. Kadangi rizikos vartotojams nėra, Reglamento (EB) Nr. 396/2005 II priede visiems minėtiems produktams turėtų būti nustatyta esamo dydžio arba Tarnybos nustatyto dydžio DLK;

(3) dėl beta ciflutrino ir ciflutrino naudojimo žiediniams kopūstams apsaugoti Tarnyba nustatė galimą ūmaus poveikio riziką vartotojams, jei būtų nustatyta žiedinių kopūstų CXL vertė. Todėl DLK bus sumažinta iki numatytosios 0,01 mg/kg vertės;

(4) Tarnyba taip pat padarė išvadą, kad trūksta tam tikros informacijos apie miežiams ir kviečiams nustatytą DLK, todėl rizikos valdytojai turi papildomai apsvarstyti šį atvejį. Nors ši DLK laikoma saugia, ji bus peržiūrėta. Atliekant peržiūrą bus atsižvelgta į per dvejus metus po šio reglamento paskelbimo gautą informaciją. Kadangi rizikos vartotojams nekyla, miežiams ir kviečiams yra tikslinga nustatyti Reglamento (EB) Nr. 396/2005 II priede Tarnybos nustatyto dydžio ciflutrino DLK;

(5) pagal Reglamento (EB) Nr. 396/2005 (4) 12 straipsnio 1 dalį Tarnyba pateikė pagrįstą nuomonę dėl nustatytos dabartinės cikloksidimo DLK. Tarnyba rekomendavo sumažinti obuoliams, kriaušėms, abrikosams, persikams, valgomosioms vynuogėms ir vynuogėms vynui gaminti, salierams, žirniams (šviežiems, su ankštimis), paprastojo pankolio azoriniam varietetui, artišokams, rapsų sėkloms, cukriniams runkeliams (šaknims) ir naminiams paukščiams (raumenims, riebalams, kepenims) nustatytą DLK. Ji rekomendavo padidinti braškėms ir žemuogėms, bulvėms, valgomiesiems batatams, burokėliams, krienams, pastarnokams, petražolių šaknims/šakninėms petražolėms, ridikams, pūteniams, griežčiams, ropėms, valgomiesiems česnakams, valgomiesiems svogūnėliams, brokoliniams kopūstams, žiediniams kopūstams, briuseliniams kopūstams, gūžiniams kopūstams, ropiniams kopūstams, sėjamosioms gražgarstėms, sareptinio bastučio raukšlėtajam varietetui, jaunų lapų augalams (įskaitant brassica rūšis), paprastosioms portulakoms, burokėlių lapams, prieskoninėms žolėms ir valgomosioms gėlėms, pupelėms (be ankščių), lęšiams, lubinams, aguonų sėkloms, saulėgrąžų sėkloms, garstyčių sėkloms, vilnamedžių sėkloms, agurklėms, galvijams (raumenims, riebalams, inkstams), avims (raumenims, riebalams, inkstams), ožkoms (raumenims, riebalams, inkstams), arklinių šeimos gyvūnams (raumenims, riebalams, inkstams), pienui (galvijų, avių, ožkų, kumelių) ir paukščių kiaušiniams nustatytą DLK. Dėl braškių ir žemuogių Tarnyba rekomendavo padidinti DLK, atsižvelgdama į savo ankstesnę pagrįstą nuomonę dėl šios veikliosios medžiagos DLK (5). Kadangi į tai jau atsižvelgta Komisijos reglamente (ES) 2021/976 (6), šiuo reglamentu braškėms ir žemuogėms nustatyta DLK lieka galioti. Tarnyba rekomendavo palikti DLK, nustatytą kitiems produktams, dėl kurių Tarnybai buvo pateikta pakankamai patvirtinamųjų duomenų apie gerą žemės ūkio praktiką, kuriuos ji įvertino. Kadangi rizikos vartotojams nėra, Reglamento (EB) Nr. 396/2005 II priede visiems minėtiems produktams turėtų būti nustatyta esamo dydžio arba Tarnybos nustatyto dydžio DLK;

(6) Tarnyba taip pat padarė išvadą, kad trūksta tam tikros informacijos apie svogūnlaiškiams/žaliesiems svogūnams ir tuščialaiškiams česnakams, sultenėms, salotinės trūkažolės plačialapiam varietetui, sėjamosioms pipirnėms, kitiems daigams ir ūgliams, ankstyvosioms barborytėms, kukurūzams ir žolelių užpilams, gautiems iš šaknų, nustatytą DLK ir kad rizikos valdytojai turi papildomai apsvarstyti šiuos atvejus. Nors ši DLK laikoma saugia, ji bus peržiūrėta. Atliekant peržiūrą bus atsižvelgta į per dvejus metus po šio reglamento paskelbimo gautą informaciją. Kadangi rizikos vartotojams nekyla, visiems pirmiau minėtiems produktams yra tikslinga nustatyti Reglamento (EB) Nr. 396/2005 II priede Tarnybos nustatyto dydžio cikloksidimo DLK;

(7) pagal Reglamento (EB) Nr. 396/2005 (7) 12 straipsnio 1 dalį Tarnyba pateikė pagrįstą nuomonę dėl nustatytos dabartinės ciflumetofeno DLK. Ji rekomendavo palikti DLK, nustatytą citrusiniams vaisiams, medžių riešutams, sėklavaisiams, abrikosams, persikams, valgomosioms vynuogėms ir vynuogėms vynui gaminti, braškėms ir žemuogėms, gudobelės vaisiams/pietinės gudobelės vaisiams, persimonams/rytiniams persimonams, pomidorams, baklažanams, agurkams ir apyniams, dėl kurių Tarnybai buvo pateikta pakankamai patvirtinamųjų duomenų apie gerą žemės ūkio praktiką, kuriuos ji įvertino. Kadangi rizikos vartotojams nekyla, visiems pirmiau minėtiems produktams yra tikslinga nustatyti Reglamento (EB) Nr. 396/2005 II priede Tarnybos nustatyto dydžio DLK;

(8) Tarnyba taip pat padarė išvadą, kad trūksta tam tikros informacijos apie kiaulėms (raumenims, riebalams, kepenims, inkstams), galvijams (raumenims, riebalams, kepenims, inkstams), avims (raumenims, riebalams, kepenims, inkstams), ožkoms (raumenims, riebalams, kepenims, inkstams), arklinių šeimos gyvūnams (raumenims, riebaliniams audiniams, kepenims, inkstams) ir pienui (galvijų, avių, ožkų, kumelių) nustatytą DLK ir kad rizikos valdytojai turi papildomai apsvarstyti šiuos atvejus. Nors ši DLK laikoma saugia, ji bus peržiūrėta. Atliekant peržiūrą bus atsižvelgta į per dvejus metus po šio reglamento paskelbimo gautą informaciją. Kadangi rizikos vartotojams nekyla, visiems pirmiau minėtiems produktams yra tikslinga nustatyti Reglamento (EB) Nr. 396/2005 II priede Tarnybos nustatyto dydžio ciflumetofeno DLK;

(9) pagal Reglamento (EB) Nr. 396/2005 (8) 12 straipsnio 1 dalį Tarnyba pateikė pagrįstą nuomonę dėl nustatytos dabartinės metobromurono DLK. Ji pasiūlė pakeisti metobromurono ir 4-bromfenilkarbamido sumos, išreikštos kaip metobromuronas, liekanų apibrėžtį;

(10) Tarnyba padarė išvadą, kad trūksta tam tikros informacijos dėl braškėms ir žemuogėms, bulvėms, morkoms, pastarnokams, sultenėms, daržiniams špinatams, rėžiukams, salierų lapams, petražolėms, vaistiniams šalavijams, čiobreliams, bazilikams ir valgomosioms gėlėms, pupelėms (su ankštimis), pupelėms (be ankščių), smidrams, paprastojo pankolio azoriniam varietetui, pupoms, žirniams, saulėgrąžų sėkloms, sojoms, kiaulėms (raumenims, riebalams, kepenims, inkstams), galvijams (raumenims, riebalams, kepenims, inkstams), avims (raumenims, riebalams, kepenims, inkstams), ožkoms (raumenims, riebalams, kepenims, inkstams), arklinių šeimos gyvūnams (raumenims, riebalams, kepenims, inkstams) ir pienui (galvijų, avių, ožkų, kumelių) nustatytos DLK ir kad rizikos valdytojai turi papildomai apsvarstyti šiuos atvejus. Nors ši DLK laikoma saugia vartotojams, ji bus peržiūrėta. Atliekant peržiūrą bus atsižvelgta į per dvejus metus po šio reglamento paskelbimo gautą informaciją. Kadangi rizikos vartotojams nekyla, visiems pirmiau minėtiems produktams yra tikslinga nustatyti Reglamento (EB) Nr. 396/2005 II priede Tarnybos nustatyto dydžio metobromurono DLK;

(11) pagal Reglamento (EB) Nr. 396/2005 (9) 12 straipsnio 1 dalį Tarnyba pateikė pagrįstą nuomonę dėl nustatytos dabartinės pentiopirado DLK. Dėl gyvūnininių produktų ji pasiūlė dvi atskiras liekanų apibrėžtis: „pentiopiradas“ ir „1-metil-3-(trifluormetil)-1H-pirazol-4-karboksamidas“, kad būtų atsižvelgta į metabolito PAM buvimą gyvūniniuose produktuose dėl pentiopirado naudojimo. Tarnyba rekomendavo sumažinti abrikosams, persikams ir avižoms nustatytą DLK. Ji rekomendavo padidinti rugiams ir kviečiams nustatytą DLK. Ji rekomendavo palikti DLK, nustatytą kitiems produktams, dėl kurių Tarnybai buvo pateikta pakankamai patvirtinamųjų duomenų apie gerą žemės ūkio praktiką, kuriuos ji įvertino. Kadangi rizikos vartotojams nėra, Reglamento (EB) Nr. 396/2005 II priede minėtiems produktams turėtų būti nustatyta esamo dydžio arba Tarnybos nustatyto dydžio DLK;

(12) Tarnyba taip pat padarė išvadą, kad trūksta tam tikros informacijos dėl svogūnlaiškiams/žaliesiems svogūnams ir tuščialaiškiams česnakams, sultenėms, sėjamosios salotoms, sėjamosioms pipirnėms, kitiems daigams ir ūgliams, ankstyvosioms barborytėms, sėjamosioms gražgarstėms, sareptinio bastučio raukšlėtajam varietetui, jaunų lapų augalams (įskaitant brassica rūšis), daržiniams špinatams, paprastosioms portulakoms, burokėlių lapams, daržiniams builiams, laiškiniams česnakams, dygiesiems artišokams, salierams, paprastojo pankolio azoriniam varietetui, porams, rabarbarams, vilnamedžių sėkloms, miežiams ir dvispalviams sorgams nustatytos DLK ir kad rizikos valdytojai turi papildomai apsvarstyti šiuos atvejus. Nors ši DLK laikoma saugia, ji bus peržiūrėta. Atliekant peržiūrą bus atsižvelgta į per dvejus metus po šio reglamento paskelbimo gautą informaciją. Kadangi rizikos vartotojams nekyla, visiems pirmiau minėtiems produktams yra tikslinga nustatyti Reglamento (EB) Nr. 396/2005 II priede Tarnybos nustatyto dydžio pentiopirado DLK;

(13) dėl PAM, kuris yra pagrindinis pentiopirado metabolitas, Tarnyba, remdamasi gyvulių pentiopirado metabolizmo tyrimais, rekomendavo gyvūniniams produktams nustatyti aptikimo ribos dydžio DLK. Kalbant apie augalinius produktus, Tarnyba nepasiūlė jokios DLK, nes šis metabolitas nėra aktualus augaliniams produktams. Be to, augaliniuose produktuose PAM gali pasitaikyti natūraliai, todėl netikslinga nustatyti numatytąją 0,01 mg/kg DLK vertę. Todėl II priede tikslinga paaiškinti, kad PAM numatytoji 0,01 mg/kg vertė netaikoma augaliniams produktams. Kadangi rizikos vartotojams nekyla, yra tikslinga nustatyti Reglamento (EB) Nr. 396/2005 II priede Tarnybos nustatyto dydžio DLK. Tarnyba įvertino nustatytas CXL vertes savo pagrįstose nuomonėse. Nustatydama DLK Komisija atsižvelgė į tas CXL vertes, kurios laikomos saugiomis Sąjungos vartotojams;

(14) produktams, kuriems apsaugoti nesuteiktas atitinkamo augalų apsaugos produkto naudojimo leidimas ES ir kuriems leidžiamasis importo nuokrypis ar CXL vertės nenustatyti, turėtų būti nustatyta tokia DLK, kuri atitiktų konkrečią aptikimo ribą arba numatytąją DLK – 0,01 mg/kg, kaip nustatyta Reglamento (EB) Nr. 396/2005 18 straipsnio 1 dalies b punkte;

(15) Komisija konsultavosi su Europos Sąjungos etaloninėmis pesticidų liekanų laboratorijomis dėl būtinybės pakoreguoti tam tikras aptikimo ribas. Dėl visų veikliųjų medžiagų, kurioms taikomas šis reglamentas, tos laboratorijos pasiūlė kiekvienam produktui taikytinas analitiškai įmanomas aptikimo ribas;

(16) per Pasaulio prekybos organizaciją konsultuotasi dėl naujos DLK su Sąjungos prekybos partneriais ir į jų pastabas atsižvelgta. Todėl Reglamentas (EB) Nr. 396/2005 turėtų būti atitinkamai iš dalies pakeistas;

(17) kalbant apie PAM, cikloksidimą, ciflumetofeną, ciflutriną, metobromuroną ir pentiopiradą, kad produktus būtų galima įprastai parduoti, perdirbti ir vartoti, šis reglamentas neturėtų būti taikomas produktams, kurie buvo pagaminti Sąjungoje arba į ją importuoti prieš pradedant taikyti pakeistas DLK ir kuriais, remiantis turima informacija, užtikrinamas aukštas vartotojų apsaugos lygis;

(18) prieš pradedant taikyti pakeistą DLK turėtų būti skiriamas tinkamas laikotarpis, per kurį valstybės narės, trečiosios šalys ir maisto tvarkymo subjektai galėtų pasirengti laikytis dėl DLK pakeitimo atsiradusių reikalavimų;

(19) šiame reglamente nustatytos priemonės atitinka Augalų, gyvūnų, maisto ir pašarų nuolatinio komiteto nuomonę,

PRIĖMĖ ŠĮ REGLAMENTĄ:

1 straipsnis Reglamento (EB) Nr. 396/2005 II ir III priedai iš dalies keičiami pagal šio reglamento priedą.

2 straipsnis Dėl PAM, cikloksidimo, ciflumetofeno, ciflutrino, metobromurono ir pentiopirado visuose produktuose ir ant jų Reglamentas (EB) Nr. 396/2005 be šiuo reglamentu padarytų pakeitimų toliau taikomas produktams, kurie buvo pagaminti Sąjungoje arba į ją importuoti iki 2023 m. rugpjūčio 16 d.

3 straipsnis Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje. Jis taikomas nuo 2023 m. rugpjūčio 16 d.

Šis reglamentas privalomas visas ir tiesiogiai taikomas visose valstybėse narėse. Priimta Briuselyje 2023 m. sausio 26 d. Komisijos vardu Pirmininkė Ursula VON DER LEYEN

(1) OL L 70, 2005 3 16, p. 1.

(2) Europos maisto saugos tarnyba; Reasoned opinion on the review of the existing maximum residue levels for beta-cyfluthrin and cyfluthrin according to Article 12 of Regulation (EC) No 396/2005. EFSA Journal 2021;19(9):6837.

(3) 2009 m. gegužės 6 d. Europos Parlamento ir Tarybos reglamentas (EB) Nr. 470/2009, nustatantis Bendrijos farmakologiškai aktyvių medžiagų leistinų liekanų kiekių nustatymo gyvūninės kilmės maisto produktuose tvarką, panaikinantis Tarybos reglamentą (EEB) Nr. 2377/90 ir iš dalies keičiantis Europos Parlamento ir Tarybos direktyvą 2001/82/EB ir Europos Parlamento ir Tarybos reglamentą (EB) Nr. 726/2004 (OL L 152, 2009 6 16, p. 11).

(4) Europos maisto saugos tarnyba; Reasoned opinion on the review of the existing maximum residue levels for cycloxydim according to Article 12 of Regulation (EC) No 396/2005. EFSA Journal 2020; 18(1):5962.

(5) Reasoned Opinion on the modification of the existing maximum residue level for cycloxydim in strawberries. EFSA Journal 2018;16(8):5404.

(6) 2021 m. birželio 4 d. Komisijos reglamentas (ES) 2021/976, kuriuo dėl didžiausios leidžiamosios cikloksidimo, mepikvato, Metschnikowia fructicola (padermė NRRL Y-27328) ir proheksadiono liekanų koncentracijos tam tikruose produktuose ar ant jų iš dalies keičiami Europos Parlamento ir Tarybos reglamento (EB) Nr. 396/2005 II, III ir IV priedai (OL L 216, 2021 6 18, p. 1).

(7) Europos maisto saugos tarnyba; Reasoned opinion on the review of the existing maximum residue levels for cyflumetofen according to Article 12 of Regulation (EC) No 396/2005. EFSA Journal 2021;19(8):6812.

(8) Europos maisto saugos tarnyba; Reasoned opinion on the review of the existing maximum residue levels for metobromuron according to Article 12 of Regulation (EC) No 396/2005. EFSA Journal 2021;19(9):6841.

(9) Europos maisto saugos tarnyba; Reasoned opinion on the review of the existing maximum residue levels for penthiopyrad according to Article 12 of Regulation (EC) No 396/2005. EFSA Journal 2021; 19(9):6810.